****

**BMSZKI Origóc Nappali Melegedő**

**Szakmai beszámoló a 2017-es évről**

1. **Alapfeladatainkról**

A BMSZKI XIII. ker. Dózsa György u. 152. szám alatti nappali melegedője, a hajléktalan személyek, időleges tartózkodására szolgáló, nappali ellátást nyújtó intézmény, amely ellátás az 1993. évi III. törvény értelmében a személyes gondoskodást nyújtó szociális alapszolgáltatási forma. *Létrejövő kapacitás: 100 férőhely/nap.* Melegedőnk biztosítja a napközbeni tartózkodásra, pihenésre, személyi tisztálkodásra, személyes ruházat tisztítására, étel melegítésére, étkezésre, közösségi együttlétekre szolgáló helyiségeket, valamint a szociális-, és mentális gondozást. Szolgáltatási formánk működését főként az *1993. évi III. törvény* (a szociális igazgatásról és a szociális ellátásokról), és az *1/2000. SzCsM rendelet* (a személyes gondoskodást nyújtó szociális intézmények szakmai feladatairól és működésük feltételeiről) szabályozza.

**Nappali melegedőnk lehetőséget biztosít:**

* a közösségi együttlétre,
* szociális ügyintézésre,
* a pihenésre,
* a személyi tisztálkodásra,
* a személyes ruházat tisztítására,
* az étel melegítésére, tálalására, elfogyasztására alkalmas eszközt,
* a közösségi helyiségek rendeltetésszerű használatához szükséges berendezést,

Ezeken az alapvető szolgáltatásokon kívül, amelyek minimális igények kielégítésére törekednek, az intézmény számos **többletszolgáltatást** nyújt:

* telefonhasználat,
* könyvtár,
* fodrászat, hajvágás,
* napi egyszeri hideg és meleg élelem,
* TV, filmklubhoz és „fényújsághoz”,

Nappali melegedőnk 2007 októberében kezdte meg működését a BMSZKI Dózsa György úti telephelyének pince szintjén, bejárata pedig az Angyalföldi utca felől nyílik. A kezdetektől fogva jelenlegi helyén, formájában és szemléletével működik. A melegedő a hét öt napján tart nyitva: szerdán 8:00 – 10:00, a többi napon 8:00-16:00 óráig. Szolgáltatásainkat elsősorban az éjjeli menedékhelyen és utcán élő ügyfelek, kisebb részben átmeneti szállón lakók vehetik igénybe, de csökkentett szolgáltatásokkal bármely rászorulót fogadunk, s esetükben is a lehető legnagyobb odafordulással igyekszünk a szükségletekhez mérten támogatást nyújtani.

A hagyományos melegedői szolgáltatásokon túl a cél továbbra is olyan lehetőségek felkínálása, mely elősegíti ügyfeleink motivációinak, személyes ambícióinak felkeltését. Ennek elérésében az *aktivizáló programok* mellett kiemelten fontos tevékenységünk az *ügyfél nyomon követés, támogatása*. Nyitás óta meghatározó törekvés volt az ügyfélközpontúság, a személyre szabott figyelem.

Célunk olyan nyitott pincét működtetni, ahol a szociális munkásokban megvan a kíváncsiság, az odafigyelés, a türelem az ügyfelek iránt. Érzékenységünket nem szeretnénk elveszíteni, és az ügyfeleinket motiválni szeretnénk arra, hogy a már meglévő, vagy még kialakulóban levő kompetenciáit mindenki szabadon merje használni; ezzel is segítséget nyújtani, hogy ügyfeleink több lehetőséget lássanak meg, vegyék kezükbe sorsuk irányítását.

Másik fő célunk az alapvető szükségletek kielégítésén túl, hogy az ide érkezőket bevonjuk egy szoros szociális munkába, hogy ne csak „vegetálni” jöjjenek le hozzánk, hanem különböző aktivizáló gyakorlatok révén felébresszük bennük a tenni akarást, sorsuk irányításának fontosságát. Meglátásunk szerint a melegedők többsége az embereket csak passzív állapotukban konzerválja, a helyzetükön még talán rontanak is annyiban, hogy a jelenlegi állapotukból nemhogy kimozdítanák, hanem testi-lelki mozdulatlanság állapotába helyezik őket. A változtatásnak, motiválásnak ezeken a helyeken nincsenek pozitív mutatói, ezért szeretnénk a melegedőnket merőben másként működtetni, és új utakat nyitni ügyfeleink számára. A tavalyi évben sikeres próbálkozásunk volt többeket bevonni a melegedő felújítási munkálataiba, nevezetesen a belső udvarunkat szépítettük meg a balkonládák renoválásával, és rengeteg tő virággal, sziklakerttel tettük barátságosabbá.

1. **Szolgáltatásaink számokban**

A 2017-es évben a melegedő forgalma látványosan megugrott az előző évekhez képest. Az engedélyezett férőhely 100 fő/nap, amit, mint az alábbi táblázatból (1. ábra) is látszik, időnként jelentősen meghaladtunk. Ennek okait egyelőre mi is vizsgáljuk. Vélhetően olyan összetett okok húzódnak meg a háttérben, amik az ügyfeleink mindennapi életében valamiért fontos szerepet osztottak az Origócra, legyen az akár az ételosztás, vagy az ügyfélközpontú, odaforduló ügyintézés.

A forgalom alakulása egyébként is különös mintázatot mutat abban a tekintetben, hogy a krízisidőszak végeztével rövid ideig és csak kis mértékben jelentkezett forgalomcsökkenés, majd a nyári hónapokban (kiváltképp augusztusban) ismételten magas látogatottságot értünk el.

|  |  |  |  |  |  |
| --- | --- | --- | --- | --- | --- |
| **Hónap** | **Férfi** | **Nő** | **Összesen** | **Napi átlag/fő** | **Nyitvatartási napok száma** |
| **Január** | 1300 | 1239 | 2539 | 126 | 20 |
| **Február** | 1169 | 1164 | 2333 | 111 | 21 |
| **Március** | 1130 | 1392 | 2522 | 120 | 21 |
| **Április** | 963 | 1112 | 2075 | 98 | 21 |
| **Május** | 997 | 1223 | 2220 | 105 | 21 |
| **Június** | 1077 | 1323 | 2400 | 109 | 22 |
| **Július** | 1077 | 1263 | 2340 | 111 | 21 |
| **Augusztus** | 1280 | 1527 | 2807 | 122 | 23 |
| **Szeptember** | 1117 | 1294 | 2411 | 109 | 22 |
| **Október** | 1069 | 1358 | 2427 | 115 | 21 |
| **November** | 1067 | 1276 | 2343 | 111 | 21 |
| **December** | 990 | 1114 | 2104 | 100 | 21 |
|  | **13236** | **15285** | **28521** | **111** | **255** |

1. ábra (forgalmi adatok)

Az életkori megoszlásból kitűnik, hogy a legfiatalabb és a legidősebb korcsoportból is jelentős létszámmal képviseltették magukat, ami szintén növekvő tendenciát mutat, mely azonban túlmutat a melegedőnk keltette hatásokon, s inkább egy általános jelenségről tanúskodik (2. ábra). Azonban amellett sem mehetünk el szó nélkül, hogy az aktív korúak teszik ki a melegedőt felkereső ügyfelek közül a legnagyobb halmazt. Ez nem jelenti azt, hogy ezzel együtt nem vesznek részt a foglalkoztatásban. Sokan szabadnapjukban, vagy épp munka után keresik fel melegedőnket, esetleg hozzánk fordulnak segítségért a munkakeresésben, illetve munkával kapcsolatos ügyintézéshez. Természetesen olyanok is képviseltetik magukat a számok mögött, akik nem, vagy csak nagyon nehezen vonhatóak be az integrációjukat elősegítő törekvéseinkbe, értük az Álláskereső Irodával (velünk közös épületben) együttműködve igyekszünk tenni, akár csak azzal, hogy biztosítjuk számukra a napi álláslehetőségek listáját, vagy konkrét toborzásokra irányítjuk őket, valamint a közfoglalkoztatási programba való bejutásról nyújtunk tájékoztatást.

|  |  |  |  |
| --- | --- | --- | --- |
|  | **Kor szerint** | **Nem szerint** | **Ügyfelek** |
| BMSZKI Nappali Centrum - Origóc | 18-30 év között | Férfi | 1484 |
|  |  | Nő | 904 |
|  | 31-40 év között | Férfi | 2069 |
|  |  | Nő | 2278 |
|  | 41-50 év között | Férfi | 4588 |
|  |  | Nő | 2712 |
|  | 51-60 év között | Férfi | 3209 |
|  |  | Nő | 4754 |
|  | 61-70 év között | Férfi | 1694 |
|  |  | Nő | 3384 |
|  | 70 éven felüliek | Férfi | 192 |
|  |  | Nő | 1253 |
| Összesen |  |  | 28521 |

1. ábra (korcsoportok megoszlása)

Az alapszükségletek kielégítése mellett a nagy mennyiségű ruhaadománynak hála rengeteg esetben nyílt lehetőségünk csereruhát biztosítani (489 esetben) a leginkább rászoruló, kifejezetten utcán, közterületen élő ügyfeleinknek, akik sok esetben ritkán, vagy egyáltalán nem vesznek igénybe más ellátási formát melegedőnkön kívül. Ezért is fontos, hogy továbbra is hírt adjunk magunkról a közösségi média felületein (az Origóc működtet saját Facebook oldalt, sok ruhagyűjtésről ott adtunk hírt).

A mosás szintén olyan alapszolgáltatás, ami miatt ügyfeleink előszeretettel választják melegedőnket. Nagy teljesítményű Miele gépeink naponta 5 ügyfél számára nyújtanak mosási és szárítási lehetőséget. Gond abból szokott adódni, amikor meghibásodás miatt alkalmanként hónapokra kiesett a szolgálatból mosógépünk, s a nehézkes adminisztráció megakadályozta, hogy minél előbb kielégíthessünk ilyen irányú igényeket. (3. ábra)

A telefonhasználat évek óta nagy segítségére van ügyfeleinknek a családi kapcsolattartásban és a munkakeresésben egyaránt. Ez a szolgáltatás naponta egy alkalommal vehető igénybe, maximum 5 percig. 2017-ben megközelítőleg négyezer ilyen beszélgetést kezdeményeztek az Origócból!

A fürdés, tisztálkodás nem csak az egyéni higiénia miatt fontos, hanem közegészségügyi kérdés is, lévén hogy közösségben élünk. Melegedőnk hosszú ideje vár egy alaposabb felújításra az erősen igénybe vett és az évek alatt elhasználódott vizesblokkoknál (a konyhával egyetemben), amire eddig még nem került sor. Talán majd jövőre.

|  |  |  |  |  |
| --- | --- | --- | --- | --- |
| **Melegedés** | **Étkeztetés** | **Fürdés** | **Csereruha** | **Kórházi csomag** |
| 28521 | 24514 | 2715 | 489 | 11 |
|  |  |  |  |  |
| Könyvkölcsönzés | Mosatás/Mosás | Telefonhasználat | Borotva | Iratpótlás |
| 12 | 741 | 3831 | 1458 | 233 |

1. ábra (szolgáltatásaink számszerűsítve)

Melegedőnkben megforduló ügyfeleink legnagyobb számban éjjeli menedékhelyekről érkeztek, ebben nincs változás az elmúlt évekhez képest. Mivel a Dózsa Női Éjjeli Menedékhellyel egy épületben üzemelünk, ebben nincs is semmi kirívó. Utánuk pedig az utcán, közterületen élők érkeznek jelentős számban, melegedőnk mindig is kiemelt figyelmet szentelt nekik, természetesen a többi ügyfelet sem elhanyagolva. Rajtuk kívül egy olyan réteg is megjelent, akik korábban csak szórványosan, mégpedig a szívességi lakáshasználók, és lakásban élők. Jellemzően a környékbeli elszegényedett idősebb korosztály.

|  |  |
| --- | --- |
| ***Előző éjszakát hol töltötte*** |  **Fő** |
| **Átmeneti szálló** | 3793 |
| **Éjjeli menedékhely** | 14802 |
| **Közterület, utca** | 7823 |
| **Egyéb (főleg lakás, szívességi lakhatás)** | 1464 |

1. **Személyi változások**

Donkóné Gazsi Éva ellátási egységvezető újabb anyai örömök elé nézett, így márciusban Pataki Zoltán kollégával vált teljessé a team-ünk. Ősszel Hanol Balázstól búcsúztunk el, aki más telephelyen folytatta tovább munkáját, és köszönthettünk körünkben Szabó Veronikát, aki korábban hat éven keresztül dolgozott a melegedőben, így jól ismeri annak a működését és jól ötvözi a jelenlegi rutint a régebben bevált tapasztalatokkal.

1. **Önkénteseink**

Idén is sokat tettek hozzá munkánkhoz az önkéntesek. Nekik köszönhetően évről-évre kiegészülhetnek szolgáltatásaink: mind a havi rendszerességgel működő fodrászatnak (Velmovszky Ibolya mesterfodrász), mind a talpreflexológiás masszázsnak (amit Leé Kata nagy szakértelemmel és végtelen odaadással végez) nagy sikere van ügyfeleink körében. Ezen állandó önkéntes szolgáltatások mellett színesebbé tették a napjainkat azok a civil segítők, akik először a kíváncsiságtól vezérelve néztek be hozzánk, és nyitottságuk fogékonnyá tette őket, hogy megismerjék a hajléktalan emberek sorsát, és rendszeresen vállaltak feladatot a melegedőben, türelemmel hallgatván meg az embereket, és a közösségi programokban is részt vettek.

A Budapesti Corvinus Egyetem Széchenyi István Szakkollégiumának (SzISz) hallgatói például nem csak egyszerűen interjúkat készítettek a társadalmi felelősségvállalás projektjükhöz. Miután többször is jártak melegedőnkben, a szakkollégiumban kiállítást szerveztek az elkészült beszélgetések alapján „Maradjunk annyiban…” címmel, majd az este zárásaként Szalai Kriszta valós életeseményeken alapuló monodrámáját nézhettük meg, amire meghívást kaptak az interjúban szereplő ügyfeleink.

Rajtuk kívül még megfordult nálunk több olyan waldorfos iskolarendszerben tanuló diák, akik szabadidejüket sem sajnálva, akár a nyári szünet alatt is egész napokat töltöttek bent, fiatalos lelkesedéssel és életigenléssel megtöltve a melegedőt. Arra is volt példa, hogy egy fiatal férfi, aki az Egyesült Királyságban matematikát tanul az University of Manchester hallgatójaként, és bár csak rövid időt töltött itthon, még így is belesűrítette idejébe, hogy önkéntes munkát vállaljon nálunk.

Márciustól havi rendszerességgel jártak hozzánk a Városi Jógi mozgalom tagjai, akik a jógán keresztül hozzák közelebb az egészséges életmódot. Mottójuk szerint: „(…) akik az igazságot, a megvilágosodást, a szabadságot önmagukban kutatják, akik fontos belső kérdésekre keresik a választ. Nem a lemondást, az elvonultságot, vagy a dogmákat választják. Sokkal inkább a hétköznapok nyüzsgésében élik meg szellemi útkeresésüket.” Végtelen türelmük és empátiájuk révén könnyedén alakítottak ki kapcsolatot ügyfeleinkkel, akik így szívesen sajátították el testi-lelki egészségmegőrző módszereiket. Egy alkalommal Bereznay Tamás mesterszakácsot hívták meg nem kis meglepetésünkre, hogy barátaival és a BOOOK Kiadó vezetőivel együtt készítsen el valami egyedülállóan finom és különleges ízekkel bíró ételt ügyfeleink legnagyobb örömére.

Adományozóink 2017-ben is bőkezűek voltak. A Magic Tools Munkavédelmi Kft., minőségi munkavédelmi termékekkel foglalkozó cég jóvoltából lehetőségünk volt nagy mennyiségű cipő és munkaruházat osztására. Szintén nagy mennyiségben érkezett ruházati adomány az Új Akropolisz Kulturális Közhasznú Egyesülettől, ezen felül a Libri Könyvkereskedelmi Kft. adakozott számunkra könyveket, a Libri Mamut dolgozói pedig rendszeresen gyűjtöttek ruhaneműket, tisztálkodási szereket kifejezetten melegedőnk számára.

Érezhetően több figyelmet kaptunk a civilektől idén. Számtalan esetben fordult elő, hogy „névtelenségben” maradó magánszemélyek nagylelkű adományait oszthattuk szét a hozzánk forduló rászorulóknak, sőt a környékbeli kávézók, éttermek is adakozóak voltak, amit év végén igyekeztünk jelképesen megköszönni ügyfeleink által készített apróbb ajándékokkal.

Ezeken felül volt egy önkéntes, aki közvetve nagyon nagy szolgálatot tett ügyfeleinknek azzal, hogy oktatásban részesítette a Dózsa György úton dolgozó szociális munkásokat. Meghívásunkat elfogadva Dr. Udvardi Veronika, a Jahn Ferenc Dél-pesti Kórház aneszteziológusa (korábban mentőorvosként praktizált), az Új Akropolisz Közhasznú Egyesület tagja, egy gyakorlatközpontú előadás tartott az elsősegélyről, kiemelve azokat a lehetséges helyzeteket, amik a hajléktalanellátásban gyakrabban előfordulhatnak. Tapasztalati tudása kincset ér számunkra, hiszen nap mint nap adódnak olyan helyzetek, amiket adott esetben nekünk kell kezelni a szakszerű segítség megérkezéséig.

1. **Közösségi programjaink**

Március végén, egy szép tavaszi napon ügyfeleink bevonásával újra sor került a kertrendezésre. A fából készült padokat és virágládákat lecsiszoltuk, befestettük, lelakkoztuk, hogy méltó helyükre kerülhessenek a virágos növények. Az udvar új díszévé a gondosan megalkotott sziklakert vált.

Májusban ismét megrendezésre került az Origóc szervezésében a BMSZKI Ping-pong Bajnokság, ahol most is minden versenyzőnek ajándékkal kedveskedtünk. A résztvevőket több telephelyről vártuk, és ezúttal szintén nagy számban érkeztek szurkolók a rendezvényre, aminek a Dózsa György úti átmeneti szálló nagytermében biztosítottunk helyet. Energiapótlásról szendvicsekkel és frissítővel gondoskodtunk. Az első három helyezettnek érem került a nyakába, és senkit sem lepett meg, amikor az idei arany sokadik alkalommal került ugyanahhoz a tehetséges versenyzőhöz.

A Fővárosi Állat- és Növénykert az előző évekhez hasonlóan idén is díjmentesen tette lehetővé 20 ügyfelünk számára, hogy eltölthessünk pár feledhetetlen órát az állatparkban. Ennek mindig nagyon örülünk, mert szinte már hagyománnyá vált nálunk, hogy az ország leghíresebb és legszebb állatkertjébe látogassunk.

A BMSZKI másik független melegedőjével, a Fehér közzel szerveztünk közös programot nyáron, a gödöllői Grassalkovich-kastélyba látogattunk el összesen 18 fő részvételével. Sokak számára jelentett új élményt a kastély és parkja, így sokáig emlegették és felelevenítették az ott töltött napot.

A nyár további eseményekre adott lehetőséget. Ellátogattunk a Budakeszi Vadasparkba, aminek teljes területét és környékét sikerült bejárni. Az időjárás is nagyon kedvező volt, mindenki fáradhatatlannak tűnt, így beneveztünk a vadaspark melletti kalandparkba is, ahol nem kis bátorságra volt szükség, de erőn felül teljesítette mindenki a különböző nehézségű pályákat.

Sajnos a Normafára tervezett kirándulásnál elfogyott az időjáráshoz kapott szerencsénk, és többszöri időpontváltoztatás helyett úgy döntöttünk, inkább moziba megyünk. Nagyon sokan jelentkeztek erre a programra (is), főleg a fiatalabb korosztályból, akiknek egészen más élményt jelentett a WestEnd City Center mozijában megnézni egy premierfilmet, mint mondjuk a melegedőben a filmklub keretében egy régebbi alkotást.

Októberben ünnepeltük az Origóc Nappali Melegedő 10. születésnapját, a kerek évfordulóra való tekintettel igyekeztünk nagyobb hangsúlyt fektetni erre az alkalomra, mint a korábbi években. Készültünk bőven tortával és frissítővel, de a hangulatot leginkább a melegedőnk közös feldíszítése, a tombolasorsolás és a levetített örökzöld Hofi kabaréjelenetek fokozták.

A karácsony csendesen, de annál meghittebben telt. Az Új Akropolisz Kulturális Közhasznú Egyesület önkéntese, Szabó Zsolt színvonalas gitárjátéka és az Utcafront Tolerancia Színház társulatának előadása tette ünnepivé és meghitté a hangulatot.

1. **Felkai Béla-díj**

Ügyfeleink véleménynyilvánításának és a Menhely Alapítványnak köszönhetően abban a megtiszteltetésben volt részünk, hogy november 17-én átvehettük a Felkai Béla-díj „Stáb” különdíját, amit az Origóc munkatársainak a 2017. évben a hajléktalan emberekért végzett lelkiismeretes és odaadó munkájának elismeréseképpen adományoztak nekünk.

1. **Népkonyha**

Ügyfeleink 2016.09.15-től a Baptista Szeretetszolgálattal létrejött együttműködés révén népkonyhai étkeztetésben részesülnek. A nappali melegedőt igénybe vevő hajléktalanok napi egy adag meleg ételt kaphatnak. A szolgáltatást szerda kivételével minden hétköznap 11.30-12.30 óra között vehetik igénybe. Az OSZSK naponta 100 adag ételt szállít hozzánk három 19 literes badellában, 88-92 Celsius fokos hőmérsékleten. Az ételek kizárólag a kiszállítás napján és helyben fogyaszthatóak, a ki nem osztott ételek nem vihetőek el. Mivel a melegedő paraméterei nem teszik lehetővé, hogy egyszerre étkezzen 100 ember, ezért 2x50 fős turnusokban osztottuk az ételt. Ellentétben a BMSZKI által biztosított reggelivel, ezzel a lehetőséggel az átmeneti szállón lakók is élhetnek, illetve bármely lakhatási helyzetben lévő, de rászoruló is. Mivel az év során több népkonyha is nyílt a közelünkben, és egyre több ellátási egység biztosít valamilyen formában étkezést, ezért ezt a száz adagot lecsökkentettük hetven adagra, mely így is elégséges mennyiségnek bizonyult.

A táblázatokból nem derül ki, de van egy szűk csoport, akiknek az Origóc biztosít étkezést naponta kétszer (hideg reggeli, egy tál meleg étel), és pedig a Dózsa György úti szállón dolgozó, más telephelyeinken lakó közfoglalkoztatott ügyfelek.

1. **Esetkezelés és csoportfoglalkozások**

Melegedőnk az elmúlt évben számos személyi változáson ment keresztül. Egységünkhöz új-régi kollégák csatlakoztak, illetve sajnálatosan el is mentek. Ezen átalakulások ellenére is próbáltuk megtartani személyközpontúságunkat, hivatásszeretetünket. A távozó kollégákkal (remélhetően visszatérnek majd hozzánk) szoros baráti kapcsolat alakult ki, melyet szeretnénk tovább ápolni, erősíteni.

Az év második felétől Pataki Zoltán kollégámmal életre hívtunk egy addiktológiai „beszélgető kört”. A melegedőből az előzetesen megbeszélt (általunk átgondolt, a változásra szoruló és hajlandó) klienseinket invitáltuk. A beszélgetéseken törekedtünk a meghitt, intim párbeszéd kialakítására. Ezt kis létszámmal 3-4 fő bevonásával szerettük volna elérni. A csoporttagok közül egy fő volt, aki az elejétől a végéig részt vett a beszélgetéseken, a kör tagjai bár menet közben változtak, mégis az összeülések kivétel nélkül jó hangulatú, nyílt, őszinte feltárulkozást jelentettek, mind segítői, mind gondozotti oldalról. Csoportos beszélgetéseinknek bár nem lettek látható, mérhető eredményei, de számomra hatalmas szakmai–, és emberi lehetőségeket tárt ki, amely a hivatás szeretetére és alázatra tanított meg.
A melegedőben segítünk gongozottjaink hivatalos–, és magánjellegű ügyeinek intézésében, problémáik megoldásában. Klienseink nehézségei igen különfélék, melyekben igyekszünk a legtöbbet segíteni. Egyaránt fordulnak hozzánk hivatalos ügyekben (közgyógy. igazolvány megszerzése, bírósági ügyeik intézésében, egyéb hivatalos kérelmek megírása, hagyatéki ügyintézésben való segédkezés, stb.) és magánjellegű problémáikkal (családi kapcsolattartás elősegítése, támogató beszélgetések, személyes tanácsadások).

***Bíró Nóra***

1. **Játék és facilitálás**

„*A játék csak egy másik változata a munkának; összes formájában bensőséges szerepet játszik*

*az emberi tudás felhalmozásában*.”

Ray Kurzweil

Igyekszünk rendszeresen játszani a hozzánk betérőkkel, egyrészről mert sok esetben ezzel tudjuk a fiatalokat lekötni, másrészt rengeteg jótékony hatása van, amellyel segíthetjük ügyfeleinket. A játék fontossága, sajátossága, hogy minden benne résztvevő számára egyformán betartandó szabályok szerint folyik, a résztvevők között e tekintetben különbség nincs. Jelentősége van a társas kapcsolatok alakulásában, fejleszti a koncentrációt, a döntési képességet, a szervező és kezdeményező képességet, kreativitást, találékonyságot, és a problémamegoldó gondolkodást. Segítheti különböző jellemvonások kialakulását (kitartás, önuralom, megbízhatóság), erősíti a figyelem, a kötelességtudat és közösségi érzés fontosságát.

Melegedőnkben igyekszünk alkalmazni a helyreállító (resztoratív) szemléletet, a kitiltások helyett. Hisszük, hogy a normaszegés sok esetben egy jelzés az elkövető részéről, amit nekünk fel kell tudnunk ismerni és segíteni az illetőt, nem pedig büntetéssel tovább mélyíteni frusztrációját. Nem tudhatjuk, hogy egy kitiltással milyen irányba sodorjuk az embert, mennyire lehet annak hosszú távú hatása. Ez egy kreatív folyamat számunkra és az elkövető számára is. Fontosnak tarjuk, hogy felelősséget vállalhasson tettéért mind maga, mind a közösség tagjai előtt. Közösen találjuk ki a jóvátétel formáját, mely a tettes részéről pszichikai és szociális megbánási és belátási folyamatot idézhet elő.

***Szabó Veronika***

1. **Kimozdulni a megszokottból**

Amióta csak az Origócba kerültem, a kezdetektől fogva nagyon fontos volt számomra a csapatmunka. Szerencsésnek érzem magam, hogy egy ennyire profi és összetartó team-be csatlakozhattam be, ahol közös értékünk az odafigyelés és megértő hallgatás. Egyéni munkám során is ezt tekintettem legfontosabb „technikámnak”, a hozzám forduló ügyfelekhez igyekeztem a szakma kereteit betartva, de maximális bizalommal és megértéssel fordulni, bármilyen nehézségről legyen is szó. Sok esetben nem is nagyon tudtam mást tenni, mint hallgatni és figyelni, támogatni az ügyfeleket nehéz sorsuk cipelésében.

A közösségi programok nagyon fontos szerepet töltenek be a melegedő életében. Kiváltképp azok az események, amik a melegedőn kívül zajlanak, és amibe esetleg a civil lakosságot is be lehet vonni. Mondanom sem kell, hogy ez utóbbi (valójában mindkét eset) miért olyan fontos a többségi társadalom érzékenyítése szempontjából.

Azt gondolom, hogy sok mindent el lehet mondani a működésünkről, adatokat a kiemelkedő igénybevételről, a rengeteg szolgáltatásról, az infrastruktúra hiányosságairól, de felesleges. Az Origócra szükség van, és sajnos szükség is lesz a jövőben, amíg rászoruló embertársaink ezrei kényszerülnek a miénkhez hasonló intézményekbe betérni segítségért. Mi csupán annyit tehetünk, de azt emberségünk legmélyéből, hogy nyitott szívvel és tehetségünk legjavából, közösen, egy csapatként teszünk ezekért az emberekért, kinek-kinek egy falat kenyérrel, egy jó szóval, vagy csak hallgatással. És ezt az Origóc csapatának minden tagja megteszi nap mint nap.

***Hanol Balázs***

**2017-ben a BMSZKI Origóc Nappali Melegedő dolgozói:**

**Donkóné Gazsi Éva**

**Völgyesi Éva**

**Bíró Nóra**

**Szabó Veronika**

**Pataki Zoltán**

**Hanol Balázs**

